Marek Belka

Marekas Marianas Belka (, g. 1952 m. sausio 9 d. Lodzėje) – lenkų ekonomistas ir valstybės veikėjas, Lenkijos nacionalinio banko prezidentas, buvęs Lenkijos Ministras pirmininkas.

Biografija 
1972 m. baigė Lodzės universitetą, vėliau mokėsi Kolumbijos, Čikagos universitetuose bei Londono ekonomikos mokykloje. Profesorius.

1990–1996 m. buvo Lenkijos Finansų ministerijos konsultantas. 1997 m. Vlodzimežo Cimoševičiaus ir 2001–2002 m. Lešeko Milerio vyriausybėse buvo Finansų ministras, vicepremjeras. 1997–2001 m. buvo Albanijos Ministro pirmininko padėjėjas.

2002–2003 m. buvo J. P. Morgan investicinio banko konsultantas, 2003–2004 m. – laikinosios Irako administracijos ekonomikos patarėjas.

2004–2005 m. buvo Lenkijos Ministras pirmininkas.

2006–2008 m. buvo Jungtinių Tautų Europos Ekonominės komisijos vykdantysis sekretorius. 2008–2010 m. vadovavo Tarptautinio valiutos fondo Europos departamentui.

2010 m. birželio 10 d. Lenkijos Seimas prezidento Bronislavo Komarovskio teikimu paskyrė M.Belką Lenkijos Nacionalinio banko prezidentu (vietoje Smolensko aviakatastrofoje žuvusio Slavomiro Skšipeko).

1999 m. M. Belka apdovanotas Didžiojo Lietuvos kunigaikščio Gedimino ordino Didžiuoju kryžiumi.

Papildoma informacija 
 Dėl aiškios proeuropietiškos pozicijos prezidento A.Kvasnevskio teiktai M.Belkos kandidatūrai į Lenkijos premjerus Seime buvo pritarta tik iš trečiu balsavimu.
 2007 m. M.Belka buvo nominuotas užimti Tarptautinio valiutos fondo direktoriaus pareigas, tačiau dauguma ES šalių palaikė Dominyko Strauso-Kano kandidatūrą.

Lenkijos ministrai pirmininkai
Lenkijos vicepremjerai
Lenkijos finansų ministrai
Lenkijos ekonomistai
Lenkijos bankininkai
Lenkijos Nacionalinio banko prezidentai